Só leer Streeptruie hul keer ken | Netwerk24
Deur Stephen Nell 17 Julie 2019 17:40
By die Westelike Provinsie is daar nie 'n weersin in baljagters nie, maar ook nie 'n obsessie dat dit losvoorspelers se roeping is om omkeerbesit by die afbreekpunte te wen nie.
Norman Laker. Foto: Gallo Images
Inteendeel, die Streeptruie se verdedigingsafrigter, Norman Laker, het 'n ander benadering in gedagte met die sisteem wat hy nou in die Curriebeker-reeks vestig en na aanstaande jaar se Superreeks wil oordra.
"Dís waar rugby aan die verander is. Jy wil nie noodwendig jou omkeerbesit kry van 'n nr.6-flank of baljagter by die afbreekpunte nie, want die tendens is deesdae vir spanne om vinnig terug te val in hul verdedigingspatroon," sê Laker.
"Jy soek amper die bal wat die skrumskakel na die losskakel toe aangee, of die losskakel se aangee na 'n voorspeler. Jy wil spanne deur jou lynspoed (die opskiet van 'n verdedigingslinie) onder druk plaas en hulle die bal laat aanslaan. Dán het jy ordentlike omkeerbesit en kan spanne nie só goed verdedig nie."
Laker beskou verdediging by die afbreekpunte wel as 'n hoeksteen van sy benadering.
"As jy iemand het wat die bal by die afbreekpunte vertraag, is dit makliker om lynspoed te kry en jou teenstander se vaardighede onder druk te plaas," sê hy.
Volgens Laker het al die beserings wat die Stormers opgedoen het dit moeilik gemaak om sy planne vroeër vanjaar in werking te stel.
Ek dink nie wat met die Haaie gebeur het is waarvoor hulle staan nie. Hulle gaan terug baklei.
"Ons het die lynspoed in die Superreeks 'n bietjie begin implementeer, maar die beserings en omstandighede het dit bemoeilik. Die Curriebeker bied nou 'n goeie geleentheid om dit te implementeer en vorentoe te neem," sê Laker.
Die WP het die afgelope naweek ook sy staal buite sy verdedigingstelsel gewys met Justin Phillips en SP Marais wat uitstekende desperate duikslae op die Blou Bulle se blitse uitgevoer het.
"Jy kan nie iets soos Justin se dekverdediging op Cornal Hendricks afrig nie. Dit gaan oor hoeveel die speler vir die een langs hom voel. Justin en SP was albei puik," sê Laker.
Hy meen die Haaie, wat Saterdag op Kingspark in Durban vir die WP gasheer speel, gaan aansienlik sterker wees as in hul verpletterende nederlaag teen Griekwas die afgelope naweek.
"Ek dink nie wat met die Haaie gebeur het is waarvoor hulle staan nie. Hulle gaan terug baklei. Dis nog vroeg in die toernooi. Ons fokus is vernaam by onsself, want ons beskou onsself nog nie as 'n volmaakte span nie," sê Laker.